CELEX: 62007TN0429
Language: el
Date: 2007-11-27 00:00:00
Title: Υπόθεση T-429/07: Προσφυγή της 27ης Νοεμβρίου 2007 — BP Aromatics κατά Επιτροπής

9.2.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 37/24
            
         Προσφυγή της 27ης Νοεμβρίου 2007 — BP Aromatics κατά Επιτροπής
   (Υπόθεση T-429/07)
   (2008/C 37/37)
   Γλώσσα διαδικασίας: η αγγλική
   Διάδικοι
   
      Προσφεύγουσα: BP Aromatics (Sunbury on Thames, Ηνωμένο Βασίλειο) (εκπρόσωποι: A. Renshaw και G. Bushell, Solicitors)
   
      Καθής: Επιτροπή των Ευρωπαϊκών Κοινοτήτων
   Αιτήματα της προσφεύγουσας
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει την προσβαλλόμενη απόφαση·
            
         
               —
            
            
               να καταδικάσει στα δικαστικά έξοδα την καθής και οποιονδήποτε παρεμβαίνοντα κατά τη διαδικασία·
            
         
               —
            
            
               να λάβει οποιοδήποτε μέτρο κρίνει πρόσφορο.
            
         Ισχυρισμοί και κύρια επιχειρήματα
   Η προσφεύγουσα ζητεί την ακύρωση της αποφάσεως C (2007) 3202 τελικό της Επιτροπής, της 10ης Ιουλίου 2007, με την οποία η Επιτροπή έκρινε ότι η κοινοποιηθείσα από τις πορτογαλικές αρχές κρατική ενίσχυση υπέρ της Artensa (Artenius) για την κατασκευή νέου εργοστασίου παραγωγής χημικών προϊόντων είναι συμβατή με την κοινή αγορά βάσει του άρθρου 87, παράγραφος 3, στοιχείο α', ΕΚ.
   Προς στήριξη της προσφυγής της, η προσφεύγουσα διατείνεται ότι η Επιτροπή υπέπεσε σε παράβαση των άρθρων 87 και 88 ΕΚ, των σχετικών με την εφαρμογή τους κανόνων και ορισμένων ουσιωδών τύπων, καθώς και σε παραβίαση ορισμένων αρχών του κοινοτικού δικαίου, καθόσον:
   
               —
            
            
               υπέπεσε σε πλάνη κατά την ερμηνεία και εφαρμογή του πολυτομεακού πλαισίου για τις περιφερειακές ενισχύσεις προς μεγάλα επενδυτικά σχέδια του 2002 (1), το οποίο απαιτεί ανάλυση βάσει της αγοράς του ΕΟΧ και όχι της παγκόσμιας αγοράς·
            
         
               —
            
            
               υπέπεσε σε πρόδηλη πλάνη εκτιμήσεως, κρίνοντας ότι η σχετική αγορά όσον αφορά το καθαρό τερεφθαλικό οξύ είναι παγκόσμια αγορά, μολονότι, κατά την προσφεύγουσα, πρόκειται για αγορά σε επίπεδο ΕΟΧ·
            
         
               —
            
            
               υπέπεσε σε πρόδηλη πλάνη εκτιμήσεως, κρίνοντας ότι το σχετικό μερίδιο πωλήσεων της Artensa θα υπολείπεται του 25 %, ενώ στην πραγματικότητα θα υπερβεί το 25 % με βάση τον ΕΟΧ.
            
         Η προσφεύγουσα υποστηρίζει ότι αν η Επιτροπή διεξήγαγε ενδελεχή και ακριβή έρευνα της αγοράς καθαρού τερεφθαλικού οξέος στον ΕΟΧ, θα αντιμετώπιζε σημαντικές δυσχέρειες για να καθορίσει αν η ενίσχυση είναι συμβατή με την κοινή αγορά, γεγονός που θα καθιστούσε αναγκαίο να κινηθεί η επίσημη διαδικασία έρευνας σύμφωνα με το άρθρο 88, παράγραφος 2, ΕΚ.
   Κατά την προσφεύγουσα, το γεγονός ότι η Επιτροπή αντιμετώπισε σοβαρές δυσχέρειες όσον αφορά την αξιολόγηση της ενισχύσεως κατά την προκαταρκτική διαδικασία και ότι θα όφειλε, κατά συνέπεια, να κινήσει την κατ' άρθρο 88, παράγραφος 2, ΕΚ επίσημη διαδικασία επιβεβαιώνεται από το χρονικό διάστημα που παρήλθε μεταξύ της κοινοποιήσεως από τις πορτογαλικές αρχές και της εκδόσεως της προσβαλλομένης αποφάσεως.
   Η προσφεύγουσα υποστηρίζει επίσης ότι υπήρξε προσβολή των δικονομικών δικαιωμάτων της, καθόσον η Επιτροπή δεν κίνησε, ως όφειλε, επίσημη διαδικασία έρευνας βάσει του άρθρου 88, παράγραφος 2, ΕΚ.
   Τέλος, η προσφεύγουσα ισχυρίζεται ότι η Επιτροπή παρέβη την κατ' άρθρο 253 ΕΚ υποχρέωσή της δικαιολογήσεως.
   
      (1)  Ανακοίνωση της Επιτροπής — Πολυτομεακό πλαίσιο για τις περιφερειακές ενισχύσεις προς μεγάλα επενδυτικά σχέδια [κοινοποιηθέν με το έγγραφο C (2002) 315] (ΕΕ 2002 C 70, σ. 8).